แรงซื้อกลุ่มพลังงาน-ไอซีทีดัน SET ปิดเช้าพุ่ง 10 จุด ลุ้นบ่ายบวกต่อ
SET ปิดเช้าพุ่ง 10 จุด รับแรงซื้อกลุ่มพลังงาน-กลุ่มไอซีที ส่วนกลุ่มแบงก์ฟื้นตัวหลังปรับฐาน แนวโน้มช่วงบ่ายคาดยังเคลื่อนไหวในแดนบวกและยืนเหนือ 1,650 จุดได้ ให้แนวต้าน 1,660 จุด แนวรับ 1,640 จุด 
24 พ.ย. 2564

นายวิจิตร อารยะพิศิษฐ นักกลยุทธ์การลงทุน บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยเช้านี้แกว่งตัวในแดนบวกจากแรงซื้อกลุ่มพลังงานและปิโตรเคมี รวมแรงเก็งกำไรกลุ่มไอซีที
โดยเมื่อคืนสหรัฐ และพันธมิตร คือ อังกฤษ จีน อินเดีย ญี่ปุ่น และเกาหลีใต้ ประกาศจะระบายน้ำมันในสต็อกเพื่อสกัดราคาน้ำมันแพง แต่ราคาน้ำมันกลับเพิ่มขึ้น 2-3% จากท่าทีโอเปกที่อาจไม่เพิ่มการผลิต ซึ่งตลาดตีความในเชิงบวกว่าหากมีการระบายน้ำมันออกจากคลังน้ำมันท้ายที่สุดตลาดก็ยังต้องการน้ำมันเพิ่ม ทำให้ราคากลุ่มน้ำมันและโรงกลั่นปรับตัวขึ้นมา ผลักดันให้ดัชนีตลาดฯขึ้นไปถึง 1,658 จุดซึ่งเป็นจุดสูงสุดเดิมเมื่อปลายเดือน ส.ค.2564
นอกจากนี้มีการเวียนกลุ่มเล่นของกลุ่มนักลงทุนสถาบัน และกลุ่มแบงก์ก็กลับขึ้นมาหลังจาก่อนหน้าปรับฐานลงไป ทำให้ดัชนีสามารถยืนเหนือระดับ 1,650 จุดได้ ขณะที่หุ้นตลาดภูมิภาคลบลงไป 0.30% และบวกได้ในบางตลาด
สำหรับแนวโน้มตลาดช่วงบ่าย คาดว่าตลาดยังเคลื่อนไหวในแดนบวกและยืนเหนือ 1,650 จุดต่อไปได้ พร้อมให้แนวต้านที่ 1,660 จุด แนวรับที่ 1,640 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
BANPU มูลค่าการซื้อขาย 2,953.99 ล้านบาท ปิดที่ 11.50 บาท เพิ่มขึ้น 0.40 บาท
TRUE มูลค่าการซื้อขาย 1,748.51 ล้านบาท ปิดที่ 4.76 บาท ราคาไม่เปลี่ยนแปลง
ADVANC มูลค่าการซื้อขาย 1,731.28 ล้านบาท ปิดที่ 217.00 บาท เพิ่มขึ้น 2.00 บาท
KBANK มูลค่าการซื้อขาย 1,489.51 ล้านบาท ปิดที่ 144.50 บาท เพิ่มขึ้น 1.00 บาท
PTT มูลค่าการซื้อขาย 1,073.58 ล้านบาท ปิดที่ 37.75 บาท เพิ่มขึ้น 0.75 บาท
 
 